***ՆԱԽԱԳԻԾ***

**ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ**

**Օ Ր Ե Ն Ք Ը**

**ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ՔՐԵԱԿԱՆ ԴԱՏԱՎԱՐՈՒԹՅԱՆ ՕՐԵՆՍԳՐՔՈՒՄ ԼՐԱՑՈՒՄՆԵՐ ԿԱՏԱՐԵԼՈՒ ՄԱՍԻՆ**

**Հոդված 1.** Հայաստանի Հանրապետության 1998 թվականի հուլիսի 1-ի քրեական դատավարության օրենսգիրքը (այսուհետ՝ Օրենսգիրք) լրացնել հետևյալ բովանդակությամբ 1882 հոդվածով.

#### «Հոդված 1882. Քննչական գործողության կատարումը տեսակապի միջոցով

1. Բացառիկ դեպքերում, եթե սույն օրենսգրքով սահմանված ընդհանուր կարգով քննչական գործողության կատարումն անհնար է, և դա է պահանջում արդարադատության շահը, կասկածյալի, մեղադրյալի, վկայի, տուժողի, փորձագետի հարցաքննությունը, ինչպես նաև նրանց մասնակցությամբ առերեսումը քննիչի պատճառաբանված որոշմամբ կարող է կատարվել տեսակապի միջոցով:

Տեսակապի միջոցով սույն հոդվածի 1-ին մասով նախատեսված քննչական գործողությունները կատարելիս սույն օրենսգրքի 205-212-րդ և 216-րդ հոդվածների նորմերը կիրառվում են այնքանով, որքանով որ ողջամտորեն հնարավոր է ապահովել դրանց կիրառումը:

1. Տեսակապի միջոցով քննչական գործողության ընթացքում պետք է երաշխավորվի, որ քննիչը և այլ վայրում գտնվող քննչական գործողության մասնակիցները հստակ տեսնեն և լսեն միմյանց:
2. Քննչական գործողության սկզբում քննիչը հավաստիանում է այլ վայրում գտնվող քննչական գործողության մասնակցի ինքնության մեջ՝ այլ վայրում գտնվող քննչական գործողության մասնակցի անձը հաստատող փաստաթղթի ստուգման միջոցով:
3. Քննչական գործողության ավարտին քննիչը քննչական գործողության մասնակիցներին հարցնում է, թե արդյոք ունեն առարկություններ քննչական գործողության կատարման կարգի կամ ընթացքի վերաբերյալ, և դրանց առկայության դեպքում խնդրում է բարձրաձայն ներկայացնել դրանք: Քննչական գործողության ավարտին քննիչը կազմում է քննչական գործողության արձանագրություն սույն օրենսգրքի պահանջների պահպանմամբ: Քննչական գործողության արձանագրությունը ստորագրում են քննիչը և նրա հետ նույն վայրում գտնվող մասնակիցները:
4. Տեսակապի միջոցով կատարված քննչական գործողության արձանագրությունն ապացուցման գործընթացում չի կարող օգտագործվել առանց տվյալ քննչական գործողության երկկողմանի տեսագրության էլեկտրոնային կրիչի:»:

**Հոդված 2.** Օրենսգիրքը լրացնել հետևյալ բովանդակությամբ 3401-րդ հոդվածով.

**«Հոդված 3401. Վկայի հարցաքննությունը տեսակապի միջոցով**

1. Բացառիկ դեպքերում, երբ բոլոր ողջամիտ քայլերը ձեռնարկելուց հետո վկայի ներկայությունը դատական քննությանն ապահովելն անհնար է, վկայի հարցաքննությունը կարող է կատարվել տեսակապի միջոցով:

Դատարանում վկային տեսակապի միջոցով հարցաքննելիս սույն օրենսգրքի 340-րդ հոդվածի նորմերը կիրառվում են այնքանով, որքանով որ ողջամտորեն հնարավոր է ապահովել դրանց կիրառումը:

1. Տեսակապի միջոցով հարցաքննության ընթացքում պետք է երաշխավորվի, որ հարցաքննողը և վկան հստակ տեսնեն և լսեն միմյանց, բացառությամբ այն դեպքերի, երբ վկայի նկատմամբ կիրառվել է սույն օրենսգրքի 9813-րդ հոդվածով նախատեսված պաշտպանության միջոց:
2. Վկային տեսակապի միջոցով հարցաքննելու մասին նշվում է դատական նիստի արձանագրության մեջ:
3. Տեսակապի միջոցով կատարված վկայի հարցաքննության երկկողմանի տեսագրության էլեկտրոնային կրիչը կցվում է դատական նիստի արձանագրությանը:»:

**Հոդված 3.** Օրենսգրքի 346-րդ հոդվածը լրացնել հետևյալ բովանդակությամբ 1.1-րդ մասով.

«1.1. Բացառիկ դեպքերում, եթե դա չի խաթարի արդարադատության շահը, փորձագետի հարցաքննությունը դատարանի որոշմամբ կարող է կատարվել տեսակապի միջոցով:

Փորձագետի հարցաքննությունը տեսակապի միջոցով կատարելիս կիրառվում է սույն հոդվածի 2-րդ և 3-րդ մասերով, ինչպես նաև սույն օրենսգրքի 3401 հոդվածի 3-րդ և 4-րդ մասերով նախատեսված կարգը:»:

**Հոդված 3.** Եզրափակիչ և անցումային դրույթներ

1. Սույն օրենքն ուժի մեջ է մտնում պաշտոնական հրապարակման օրվան հաջորդող տասներորդ օրը: